Hengen voima
Kuin hongan siemen pienonen
 on itu hengen ikuisen.
 Sen tuuli puhalluksellaan
 voi saada irti rungostaan.

 Ei minään ihmismahti vois
 siementä siltä ryöstää pois.
 Ei tuulikaan voi rajottaa
 mihinkä siemen sinkoaa.

 Maa peittää pienen siemenen –
 ken arvaa kätköpaikan sen?
 Ja sirkka piennä sirkoaa,
 ei ihmetyttäin maailmaa.

 Se versoo hiljaa juurestaan,
 niin harva tainta huomaakaan.
 Vaan katso kasvun tulokset
 sä suuret vuosisataiset!

 Kas, suuri honka humajaa
 ja hohajaa ja kumajaa
 sijalla pienen siemenen,
 mi kasvoi hiljaa versoen!

 Käy käki siihen kukkumaan
 ja lintu pesän laadintaan,
 ja siemeniä miljoonin
 se sirottelee tuulihin.

 On pieni siemen hongalla,
 vaan siitä syntyy suuria.
 Ja kuni honka humuinen
 on voima hengen ikuisen.